**Jarkko Wiss** (s. 17. huhtikuuta 1972 Tampere) on suomalainen jalkapallovalmentaja ja entinen jalkapalloilija. Pelaajaurallaan hän oli pelipaikaltaan keskikenttäpelaaja.

Ura pelaajana
-------------

Wiss aloitti uransa Tampereen Pallo-Veikoissa. Hän ratkaisi Suomen mestaruuden TPV:lle kaudella 1994 tekemällä voittomaalin Helsingin Jalkapalloklubia vastaan. Tämän jälkeen Wiss edusti FF Jaroa ja HJK:a ennen siirtymistään ulkomaille ja Norjaan, missä hän edusti Moldea, Lillestrømiä ja Mossia. HJK arvioi vuonna 1998 Wissin siirtosummaksi 2–3 miljoonaa markkaa (n. 330 000–495 000 euroa), jos hän siirtyy ulkomaille kesken sopimuskauden. Wiss siirtyi Moldeen vuonna 1999, vaikka hänellä oli sopimusta jäljellä HJK:n kanssa vuoteen 2000.

Norjasta Wiss siirtyi vuonna 2000 Englantiin Stockport Countyyn 350 000 punnan siirtosummalla. Englannin päivien jälkeen Wiss edusti Skotlantilaista Hiberniania. Kaudeksi 2004 Wiss palasi Suomeen, Tampere Unitediin, joka jäi hänen viimeiseksi edustusseuraksi. Wiss valittiin Vuoden liigapelaajaksi 2006 ja Veikkausliigan parhaaksi pelaajaksi Iltalehden järjestämässä lukijaäänestyksessä vuonna 2007. Veikkausliiga-kauden 2007 jälkeen Wiss ilmoitti lopettavansa uransa nilkkavamman vuoksi. Unitedissa Wiss saavutti kaksi Suomen mestaruutta 2006 ja 2007.

Maajoukkueessa Wiss pelasi 45 A-maaottelua tehden kolme maalia.

Meriitit pelaajana
------------------

* Vuoden liigapelaaja 2006
* Suomen mestaruus 1994, 1997, 2006 ja 2007
	+ SM-pronssi 2004, 2005

Ura valmentajana
----------------

Pelaajauransa jälkeen Wiss toimi Tampere Unitedin urheilutoimenjohtajana vuosina 2008–2009. Syksyllä 2010 hänet nimettiin seuran päävalmentajaksi 2+2-vuotisella sopimuksella. Tampere United suljettiin sarjasta kuitenkin kauden 2011 kynnyksellä rahanpesusotkun vuoksi, eikä Wiss valmentanut seuraa päivääkään liigassa. Valintaa aiemmin hän keräsi valmentajakokemusta TamU-akatemiasta, Suomen poikamaajoukkueista sekä Palloliiton Tampereen piirin valmennustehtävistä. Vuoden 2012 alusta lähtien Wiss toimi Suomen Palloliiton lännen aluevalmentajana. Seuraavan vuoden joulukuussa hänet nimitettiin alle 19- ja 18-vuotiaiden maajoukkueiden valmentajaksi.

Kaudeksi 2016 Wiss siirtyi Tampereen Ilveksen päävalmentajaksi Veikkausliigaan. Wissin aikana Ilves on saavuttanut Veikkausliigan viidennen ja kolmannen sijan. Jalkapallotoimittajat valitsivat hänet kauden 2016 päätteeksi Vuoden valmentajaksi. Wiss irtisanottiin Ilveksen valmentajan tehtävästä elokuussa 2021.

Syyskuussa 2022 Wissin julkistettiin olevan FC Inter Turun uusi päävalmentaja kaudesta 2023 alkaen. Hänet vapautettiin tehtävästä marraskuussa 2023 kun hänen kerrottiin käyttäytyneen epäasiallisesti seuran naispuolista työntekijää kohtaan.

Lähteet
-------

1. ↑  Kari Räisänen: Miljoonien markkojen miehet *Talous Sanomat.fi*.  21.11.1998. Talous Sanomat. Viitattu 23.11.2009.
2. ↑  International class  3.6.2009. Stockport County. Viitattu 23.11.2009. englanti[vanhentunut linkki]
3. ↑  Jarkko Wiss lopettaa uransa  27.10.2007. MTV3. Viitattu 27.10.2007.
4. ↑  Palloliitto: Wiss Tampere Unitedin päävalmentajaksi[vanhentunut linkki] 29.10.2010
5. ↑  Palloliitto nimesi neljä aluevalmentajaa  17.11.2011. Suomen Palloliitto. Viitattu 13.5.2012. [vanhentunut linkki]
6. ↑  Jarkko Wiss U19 maajoukkueen valmentajaksi *www.palloliitto.fi*. Viitattu 13.6.2018.
7. ↑  Ilves löysi korvaajan Keke Armstrongille (Arkistoitu – Internet Archive) 5.11.2015
8. ↑  Jalkapallotoimittajat valitsivat Jarkko Wissin Vuoden valmentajaksi *Ilves-jalkapallo | miehet*.  23.10.2016. Viitattu 13.6.2018.
9. ↑  Yllätyspäätös: Ilves antoi päävalmentajalleen potkut *Iltalehti*.  2021-8-17. Viitattu 8.12.2021.
10. ↑  Jarkko Wiss kauden 2022 jälkeen FC Interin päävalmentajaksi *fcinter.fi*.  2022-9-23. Viitattu 2022-9-23.
11. ↑  Porvari, Riku: Turun Inter erotti Jarkko Wissin – MTV: päävalmentaja ahdisteli naistyöntekijää *Yle Urheilu*.  6.11.2023. Viitattu 11.11.2023.
12. ↑  FC Inter Turku Oy – tiedote  7.11.2023. FC Inter. Viitattu 11.11.2023.


|  |  |  |
| --- | --- | --- |
| Edeltäjä:**Ari Hjelm** | **Tampere Unitedin päävalmentaja**2011 | Seuraaja:**–** |

|  |  |  |
| --- | --- | --- |
| Edeltäjä:**Marco Baruffato** | **Tampereen Ilveksen päävalmentaja**2016–2021 | Seuraaja:**Toni Kallio** |